(c)1 Kui kohtutele on delegeeritud õigus jätta nende poolt põhiseadusevastaseks tunnistatud õigusakt kohaldamata, on selline kohtuliku normikontrolli süsteem väga sarnane Ameerika Ühendriikides kohaldatavale süsteemile. Kuid siiski on need kaks süsteemi erinevad, sest taoline Eesti kohtu otsus toob automaatselt kaasa põhiseaduslikkuse järelevalve menetluse käivitumise ja Riigikohtu otsus on täitmiseks kohustuslik kõigile Eesti Vabariigi riigivõimu- ja valitsemisorganitele, kohalikele omavalitsustele, kohtutele, ametiisikutele, juriidilistele ja füüsilistele isikutele (põhiseaduslikkuse järelevalve kohtumenetluse seaduse § 23). USA Ülemkohus on apellatsiooni instantsiks, sõltuvalt kaasuse ühe osapoole initsiatiivist ning Ülemkohtu otsused on kohustuslikud asja osapooltele ainult siis, kui otsus põhineb pretsedendile ja tuleneb pretsedendist.